‘TRC’หวังสูงรับงานโอมานปีนี้โตเข้าเป้า
TRC จับมือไออาร์พีซี รอรับงานโอมาน จ่อลงทุนพลังงานทดแทนเพื่อนบ้าน ปีนี้รายได้ 3,000 ล้าน เข้าเป้าโต 50%
31 พ.ค. 2555

TRC จับมือไออาร์พีซี รอรับงานโอมาน จ่อลงทุนพลังงานทดแทนเพื่อนบ้าน ปีนี้รายได้ 3,000 ล้าน เข้าเป้าโต 50%
นายไพฑูรย์ โกสียรักษ์วงศ์ กรรมการผู้จัดการ บริษัท ที อาร์ ซี คอนสตรัคชั่น (TRC) เปิดเผยว่า บริษัทคาดได้ข้อสรุปการรับงานบริหารจัดการและซ่อมบำรุงโรงงานปิโตรเคมีในประเทศโอมาน ร่วมกับบริษัท ไออาร์พีซี (IRPC) ภายในไตรมาส 3 ปีนี้ โดยเบื้องต้นคาดว่ามูลค่าโครงการหลักร้อยล้านบาท และกำลังเจรจากับลูกค้าที่โอมาน 12 ราย 
นอกจากนี้ บริษัทอยู่ระหว่างการศึกษาเพื่อเข้าลงทุนพลังงานทดแทนในแถบประเทศเพื่อนบ้าน อาทิ พม่า กัมพูชา ลาว โดยจะเป็นการร่วมลงทุนกับพันธมิตรในท้องถิ่น คาดว่าจะได้ข้อสรุปภายในปีนี้
นายไพฑูรย์ ยังกล่าวต่อว่า ในช่วงปี 2555-2558 มีแผนเข้าร่วมประมูลงานใหม่มูลค่าประมาณ 1 หมื่นล้านบาท ซึ่งตามสถิติที่ผ่านมาบริษัทจะได้รับงานใหม่ราว 20-30% ของงานที่เข้าประมูล ได้แก่ งานวางท่อส่งก๊าซของบริษัท ปตท. 2 เส้นทาง อ.วังน้อยจ.นครสวรรค์ และแก่งคอยนครราชสีมา คาดว่าจะมีมูลค่าประมาณ 2,000-3,000 ล้านบาท, งานวางท่อก๊าซโรงไฟฟ้าไอพีพีและเอสพีพี มูลค่าประมาณ 1,000-2,000 ล้านบาท 
สำหรับผลประกอบการในปีนี้บริษัทมั่นใจว่า รายได้จะอยู่ที่ 3,000 ล้านบาท เติบโต 50% จากปีก่อน 2,260 ล้านบาท ซึ่งเป็นไปตามเป้าหมาย ขณะนี้บริษัทมีงานในมือร่วม 4,000 ล้านบาท คาดรับรู้เป็นรายได้ในปีนี้ 2,000 ล้านบาท
ด้านราคาหุ้น TRC ยังคงเดินหน้าต่อเนื่อง ปิดที่ระดับ 3.96 บาท บวก 0.10 บาท หรือ 2.59%